রাজধানীতে ইয়াবা ব্যবসা নিয়ন্ত্রণ করছে পুলিশের সোর্স। কোথাও তারা নিজেরা সরাসরি করছে, আবার কোথাও লোক দিয়ে ব্যবসা করাচ্ছে। পুলিশের সঙ্গে সম্পর্ক থাকায় তারা কখনো গ্রেফতার হয় না, যে কারণে ইয়াবা ব্যবসার প্রসার ঘটছে। সংশ্লিষ্টরা বলছেন, পাড়া-মহল্লায় ইয়াবার কোনো নির্দিষ্ট স্পট নেই। মোবাইল ফোনেই এ ব্যবসা হচ্ছে। আগে ভ্রাম্যমাণ ইয়াবা ব্যবসায়ীদের শুধু চিনত সেবনকারীরা। ধীরে ধীরে পুলিশের সোর্সরাও তাদের চিনতে শুরু করে। ভ্রাম্যমাণ ব্যবসায়ীদের কাছ থেকে বখরা আদায় করতে করতে একপর্যায়ে নিজেরাই ব্যবসার নিয়ন্ত্রণ শুরু করে। ভ্রাম্যমাণ ব্যবসায়ীরাও সোর্সদের কথামতোই ব্যবসা চালাচ্ছে। রাজধানীতে পুলিশের সোর্স পরিচয় দানকারী অন্তত দুই হাজার ব্যক্তি রয়েছে, যারা ইয়াবা ব্যবসার সঙ্গে সরাসরি জড়িত। আইনশৃঙ্খলা রক্ষাকারী বাহিনী ও মাদকদ্রব্য নিয়ন্ত্রণ অধিদফতরের তালিকায় এই সোর্সদের নাম রয়েছে।